Huszonnégyen haltak meg egy kínai bányarobbanásban
Életét vesztette huszonnégy kínai bányász az ázsiai ország északkeleti részén egy szénbányában történt robbanás következtében - közölte vasárnap a pekingi kormányzat.
A szénbányák biztonságára felügyelő kormányhivatal közleménye szerint a bányalégrobbanás előző nap történt a Sanhszi (Shanxi) tartománybeli Vajaopao (Wayaobao) szénbányájában.
A robbanás pillanatában 39 bányász tartózkodott a tárnában. Közülük 24 életét vesztette, hét könnyebb sérülésekkel túlélte a detonációt, nyolc másik személy pedig eltűnt.
Kínában tavaly nyolcezer bányász vesztette életét a hivatalos adatok szerint, míg független források közel húszezerre teszik az áldozatok számát. A kínai bányák a világon a legveszélyesebbek. Az ázsiai ország áramtermelésének több mint hetven százalékát széntüzelésű erőművek biztosítják.